pythainlp/thaigov-v2-corpus-22032023 huggingface dataset:
วันศุกร์ที่ 12 มีนาคม 2564
บขส. เปิดจองตั๋วล่วงหน้าช่วงเทศกาลสงกรานต์ 2564
โดยเตรียมจัดรถโดยสารรองรับการเดินทางกลับภูมิลำเนาของประชาชน มั่นใจคนเดินทางเพิ่มขึ้นหลังรัฐบาลมีมาตรการผ่อนคลาย ย้ำคุมเข้มมาตรการป้องกัน COVID-19 อย่างเข้มงวด
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า บขส. ได้เปิดให้บริการจองตั๋วล่วงหน้าในช่วงเทศกาลสงกรานต์ 2564 เพื่ออำนวยความสะดวกและเตรียมความพร้อมในการจัดรถโดยสารให้เพียงพอกับความต้องการของประชาชน ลดปัญหาความแออัดในการเข้าใช้สถานี รวมถึงป้องกันปัญหาผู้โดยสารตกค้าง ทั้งนี้ผู้โดยสารที่ประสงค์เดินทางในช่วงเทศกาลดังกล่าวสามารถจองตั๋วล่วงหน้าได้ตั้งแต่บัดนี้เป็นต้นไป ผ่านช่องทางการจำหน่ายตั๋วของ บขส. อาทิ เว็บไซต์ บขส. www.transport.co.th เคาน์เตอร์เซอร์วิส ไทยทิกเก็ตเมเจอร์ และตัวแทนจำหน่ายตั๋วของ บขส. ทั่วประเทศ
สำหรับผู้ใช้สิทธิโครงการ “เราชนะ” และผู้ถือบัตรสวัสดิการแห่งรัฐ สามารถใช้สิทธิ์จองตั๋วโดยสารล่วงหน้า ได้ที่ช่องจำหน่ายตั๋วของ บขส. ทั่วประเทศเท่านั้น ไม่สามารถจองทางออนไลน์ได้ สอบถามรายละเอียดเพิ่มเติมได้ที่ Call Center 1490 เรียก บขส. ตลอด 24 ชั่วโมง
ปัจจุบัน บขส. เปิดให้บริการเดินรถในเส้นทางภาคเหนือ ภาคตะวันออกเฉียงเหนือ ภาคตะวันออก และภาคใต้ รวม 368 เที่ยววิ่ง จากปกติ 426 เที่ยววิ่ง คิดเป็นร้อยละ 86 ของจำนวนเที่ยววิ่งทั้งหมด โดย บขส. ยังคงหยุดให้บริการเดินรถเส้นทางระหว่างประเทศทุกเส้นทาง อย่างไรก็ดี บขส. จะมีการประชุมร่วมกับหน่วยงานที่เกี่ยวข้องภายในเดือนมีนาคม 2564 เพื่อเตรียมแผนจัดการเดินรถและอำนวยความสะดวกรองรับประชาชนที่จะเดินทางในช่วงเทศกาลสงกรานต์ 2564 โดยเชื่อว่าปีนี้จะมีผู้ใช้บริการรถโดยสารเพิ่มขึ้น เนื่องจากรัฐบาลมีการผ่อนคลายการเดินทางและเป็นเทศกาลที่มีวันหยุดยาวต่อเนื่อง นอกจากนี้ บขส. ยังคงใช้มาตรการเฝ้าระวังและป้องกันการแพร่ระบาดของโรคติดเชื้อไวรัสโคโรนา 2019 (COVID-19) ภายในสถานีขนส่งผู้โดยสารและบนรถโดยสารอย่างเข้มงวดขั้นสูงสุด ตามนโยบายของรัฐบาลและกระทรวงฯ ดังนี้
1. ตรวจคัดกรองและตรวจวัดอุณหภูมิผู้โดยสาร
2. จัดให้มีจุดบริการแอลกอฮอล์เจลสำหรับผู้โดยสาร ภายในสถานีขนส่งผู้โดยสาร
3. กำชับให้พนักงานและผู้ให้บริการ สวมหน้ากากอนามัยหรือหน้ากากผ้าตลอดการเดินทาง
4. ขอให้ผู้โดยสารปฏิบัติตามมาตรการเว้นระยะห่างทางสังคม (Social Distancing) ขณะใช้บริการในสถานีขนส่ง
5. ขอความร่วมมือให้ผู้โดยสารสแกนคิวอาร์โค้ดแอปพลิเคชัน “ไทยชนะ” และ “หมอชนะ” หรือกรอกข้อมูลการเดินทางตามแบบที่กรมการขนส่งทางบกกำหนด เพื่อบันทึกประวัติการเดินทางของผู้โดยสารทุกคนในทุกเส้นทาง
วันพฤหัสบดีที่ 4 มีนาคม 2564
กสร. ปั้นเมนเทอร์แบบมืออาชีพ ไว้สอนงานให้บุคลากรใหม่
กสร.เสริมสร้างและพัฒนาศักยภาพบุคลากร ฝึกฝนให้เป็นพี่เลี้ยง (Mentors) แบบมืออาชีพ หวังให้สอนงานบุคลากรที่มีประสบการณ์น้อยกว่า หรือบุคลากรใหม่ ให้สามารถปฏิบัติงานได้อย่างมีคุณภาพ บนพื้นฐานของระบบการพัฒนาบุคลากรอย่างสร้างสรรค์ที่มั่นคง และยั่งยืน
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน เปิดเผยว่า ปัจจุบันอัตราการลาออกและการเกษียณอายุของข้าราชการ ในแต่ละปีมีแนวโน้มที่เพิ่มขึ้น ทำให้องค์ความรู้ที่เกิดจากการสั่งสมประสบการณ์ในการทำงานของบุคลากรเหล่านี้ อาจจะสูญหายไปพร้อมกับตัวบุคคลจนน่าเสียดาย ดังนั้น เพื่อให้เกิดการถ่ายทอดองค์ความรู้โดยนำมาพัฒนาให้เกิดเป็นการสอนงานในระบบพี่เลี้ยง (Mentoring) ที่มีความจำเป็น เนื่องจากเป็นหลักการที่ช่วยส่งเสริม และพัฒนาบุคลากรให้มีศักยภาพ ก่อให้เกิดความร่วมมือร่วมใจ มีปฏิสัมพันธ์ที่ดีต่อกัน ทำงานอย่างซื่อสัตย์สุจริต โดยเป็นไปตามกฎระเบียบ ส่งผลให้การดำเนินการขององค์กรเป็นไปอย่างราบรื่น สอดรับกับนโยบายของรัฐมนตรีว่าการกระทรวงแรงงาน นายสุชาติ ชมกลิ่น ที่ให้ความสำคัญกับการพัฒนาทรัพยากรมนุษย์เป็นอย่างยิ่ง มีความต้องการให้บุคลากรในสังกัดกระทรวงแรงงานได้มีความเป็นพี่ เป็นน้องกันมีน้ำใจช่วยเหลือกันทั้งในเรื่องงาน และความสัมพันธ์ส่วนตัว กรมสวัสดิการและคุ้มครองแรงงาน จึงได้จัดทำหลักสูตร การสร้างและพัฒนาการสอนงานและการเป็นพี่เลี้ยงของกรมขึ้น จำนวน 2 รุ่น เพื่อเสริมสร้างและพัฒนาศักยภาพบุคลากรกรมในด้านการสอนงาน แนะนำ และการเป็นพี่เลี้ยงที่มีคุณภาพ สามารถถ่ายทอดองค์ความรู้ในแต่ละภารกิจของกรมได้อย่างถูกต้องเหมาะสม เพื่อช่วยให้บุคลากรใหม่สามารถเรียนรู้และปฏิบัติงานได้อย่างราบรื่นและรวดเร็ว ลดความผิดพลาดในการทำงาน รวมทั้งมีความรู้ ความเข้าใจในวัฒนธรรมองค์กร ลักษณะ การทำงานร่วมกัน และนำไปสู่การมีทัศนคติที่ดีต่อกรม
อธิบดี กสร. กล่าวต่อว่า ผู้เข้าอบรมเป็นข้าราชการของกรม ประเภทวิชาการตั้งแต่ระดับปฏิบัติการจนถึง ชำนาญการพิเศษ ในสังกัดทั้งส่วนกลางและส่วนภูมิภาค รวมจำนวนทั้งสิ้น 86 คน ใช้เวลาอบรมรุ่นละ 5 วัน อย่างเข้มข้นด้วยรูปแบบการบรรยายและฝึกปฏิบัติ ฝึกฝนให้เป็นพี่เลี้ยงแบบมืออาชีพ และออกไปทำหน้าที่สอนงาน เป็นที่ปรึกษาให้กับน้องใหม่ หรือผู้ที่มีประสบการณ์น้อยกว่าด้วยความมั่นใจ จนทำให้ผู้ที่ได้รับการสอนงานเกิดทักษะการทำงานที่ดีขึ้น อันจะส่งผลให้เกิดความรัก ความผูกพันในองค์กร เนื่องจากได้รับความช่วยเหลือ การสอนงาน การสนับสนุน ทั้งการมีความรู้สึกไว้ใจ และเป็นมิตรกับผู้ฝึกสอน หรือผู้บังคับบัญชา ตลอดจนหากมีข้อผิดพลาด ถือว่าเป็นข้อผิดพลาดร่วมกันช่วยแก้ไขปัญหา และในที่สุดก็จะเกิดการพัฒนาในระบบราชการไทยอย่างต่อเนื่องและยั่งยืนต่อไป
วันเสาร์ที่ 13 มีนาคม 2564
สธ. ชวนลูกหลานพาผู้สูงวัย มารับบริการในวันหยุด คลินิกผู้สูงอายุนอกเวลาราชการ
กระทรวงสาธารณสุข เปิดคลินิกผู้สูงอายุนอกเวลา โรงพยาบาลกาฬสินธุ์ ให้บริการในวันเสาร์ เชิญชวนลูกหลานพาผู้สูงอายุมารับบริการ พบแพทย์ผู้เชี่ยวชาญ เข้าถึงบริการสะดวก ลดรอคอย ลดแออัด
วันนี้ (13 มีนาคม 2564) นายวัชรพงศ์ คูวิจิตรสุวรรณ เลขานุการรัฐมนตรีว่าการกระทรวงสาธารณสุข เปิดคลินิกผู้สูงอายุนอกเวลาราชการ โรงพยาบาลกาฬสินธุ์ โดยมีนายทรงพล ใจกริ่ม ผู้ว่าราชการจังหวัดกาฬสินธุ์ นายแพทย์สมฤกษ์ จึงสมาน ผู้ตรวจราชการกระทรวงสาธารณสุข เขตสุขภาพที่ 7 และคณะผู้บริหารกระทรวงสาธารณสุข เข้าร่วมพิธี
นายวัชรพงศ์กล่าวว่า ตามนโยบายของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้ทุกโรงพยาบาลจัดระบบบริการ เพิ่มความสะดวกประชาชน ลดรอคอย ลดแออัด และจากสถานการณ์โรคโควิด 19 จำเป็นต้องลดความเสี่ยงการแพร่และรับเชื้อในกลุ่มเปราะบาง โดยเฉพาะผู้สูงอายุให้จัดบริการเฉพาะอำนวยความสะดวก เปิดคลินิกผู้สูงอายุนอกเวลา เป็นของขวัญวันผู้สูงอายุปี 2564 โดยจังหวัดกาฬสินธุ์ มีประชากรผู้สูงอายุถึงร้อยละ 19 โรงพยาบาลกาฬสินธุ์ ได้จัดบริการคลินิกผู้สูงอายุเป็นของขวัญวันผู้สูงอายุปี 2564 โดยเพิ่มบริการนอกเวลาราชการ ในวันเสาร์ จากเดิมที่ให้บริการในวันอังคารและศุกร์เปิดบริการตั้งแต่วันที่ 2 มีนาคม 2564 ช่วยให้บุตรหลานสะดวกในการพาผู้สูงอายุมารับบริการ ไม่ต้องลางาน และมีโอกาสได้พบแพทย์พูดคุย รับฟังแนวทางการดูแลสุขภาพพร้อมกับผู้สูงอายุ มีการลดขั้นตอน จัดให้บริการครอบคลุมครบวงจร โดยแพทย์จะประเมินปัญหาสุขภาพ เพื่อวางแผนการส่งเสริม ป้องกัน รักษา และฟื้นฟูสุขภาพที่เหมาะสมกับปัญหาของผู้สูงอายุ และส่งต่อรับการรักษากับแพทย์เฉพาะทาง รวมทั้งมีการติดตามดูแลต่อเนื่องถึงบ้านจากทีมสหวิชาชีพ และ 3 หมอ
ทั้งนี้ คลินิกผู้สูงอายุ โรงพยาบาลกาฬสินธุ์ เปิดให้บริการตั้งแต่ปี 2557 ให้บริการเฉพาะวันศุกร์ ปัจจุบันมีผู้สูงอายุที่มีภาวะสมองเสื่อม ภาวะหลงลืม อยู่ในการดูแล 78 ราย ผู้สูงอายุที่มารับบริการได้รับการคัดกรองประเมินปัญหาสุขภาพ โรคที่พบบ่อย และความสามารถในการดำเนินชีวิตประจำวัน ตามมาตรฐานการดูแลผู้สูงอายุร้อยละ 100
******************************** 13 มีนาคม 2564
วันจันทร์ที่ 8 มีนาคม 2564
รองปลัดฯ ภานุวัฒน์ ลงพื้นที่เยี่ยมชมกระบวนการผลิตและการจัดการที่ปลอดภัยได้มาตรฐาน บริษัท เคฟเท็กซ์ จำกัด
รองปลัดฯ ภานุวัฒน์ ลงพื้นที่เยี่ยมชมกระบวนการผลิตและการจัดการที่ปลอดภัยได้มาตรฐาน บริษัท เคฟเท็กซ์ จำกัด
วันนี้ (8 มีนาคม 2564) นายภานุวัฒน์ ตริยางกูรศรี รองปลัดกระทรวงอุตสาหกรรม ลงพื้นที่เยี่ยมชมกระบวนการผลิตและการจัดการที่ปลอดภัยได้มาตรฐาน บริษัท เคฟเท็กซ์ จำกัด ซึ่งเป็นบริษัทผลิตผ้าเบรค, ผ้าครัชท์รถยนต์ทุกชนิด พร้อมด้วย นายวีระกิตติ์ รันทกิจธนวัชร์ รองอธิบดีกรมโรงงานอุตสาหกรรม และคณะผู้บริหาร ณ บริษัท เคฟเท็กซ์ จำกัด จังหวัดปทุมธานี
วันอังคารที่ 9 มีนาคม 2564
นายกรัฐมนตรีมอบรางวัล Prime Minister’s Digital Awards 2020 พร้อมเชิญชวนคนรุ่นใหม่ร่วมกันพัฒนาเทคโนโลยี สร้างอนาคตประเทศไทย
นายกรัฐมนตรีมอบรางวัล Prime Minister’s Digital Awards 2020 พร้อมเชิญชวนคนรุ่นใหม่ร่วมกันพัฒนาเทคโนโลยี สร้างอนาคตประเทศไทย
วันนี้ (9 มีนาคม 2564) เวลา 08.30 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี นายอนุชา บูรพชัยศรี โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมนิทรรศการรางวัลเกียรติยศจากนายกรัฐมนตรี (Prime Minister’s Digital Award 2020) และรับชมการนำเสนออาชีพใหม่ของคนรุ่นใหม่ (Gen Z) หัวใจดิจิทัล สาธิตการขายของ ออนไลน์ผ่านแพลตฟอร์มต่าง ๆ โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม รักษาราชการแทนรัฐมนตรีว่าการกระทรวงดิจิทัลเพื่อเศรษฐกิจและสังคม และนายดิสทัต โหตระกิตย์ เลขาธิการนายกรัฐมนตรี ร่วมชมนิทรรศการในครั้งนี้
โอกาสนี้ นายกรัฐมนตรีมอบรางวัลเกียรติยศ Prime Minister’s Digital Awards 2020 เพื่อเชิดชูเกียรติแก่ผู้ที่มีผลงานดีเด่นด้านเทคโนโลยีและนวัตกรรมดิจิทัลของประเทศไทย ประจำปี 2563 ประกอบไปด้วย รางวัล Digital Youth of the Year ผู้ได้รับรางวัลคือ คณะวิทยาศาสตร์ มหาวิทยาลัยขอนแก่น รางวัล Digital Community of the Year ผู้ได้รับรางวัลคือ สหกรณ์โคนมพัทลุง จังหวัดพัทลุง รางวัล Digital Entrepreneur of the Year ผู้ได้รับรางวัลคือ นายรวิศ หาญอุตสาหะ รางวัล Digital Startup of the Year ผู้ได้รับรางวัลคือ บริษัท โกลบิชอคาเดเมีย (ไทยแลนด์) จำกัด รางวัล Digital Organization of the Year ผู้ได้รับรางวัลคือ สำนักข่าว The Standard และ รางวัล PM’s Special Award : Digital International Corporation of the Year ผู้ได้รับรางวัลคือ บริษัท หัวเว่ย เทคโนโลยี (ประเทศไทย) จำกัด นายกรัฐมนตรียังให้ความสนใจการไลฟ์ขายสินค้าภูมิปัญญาท้องถิ่นของคนรุ่นใหม่ (Gen Z) หัวใจดิจิทัล บนแพลตฟอร์มออนไลน์ ซึ่งรัฐบาลส่งเสริมแพลตฟอร์มไทยเพื่อคนไทยด้วย
นายกรัฐมนตรีกล่าวยินดีแก่ผู้ที่ได้รับรางวัลในปีนี้ พร้อมชื่นชมคนรุ่นใหม่ที่นำเทคโนโลยีมาประยุกต์ใช้ในเชิงสร้างสรรค์ ต่อยอด สร้างธุรกิจใหม่ ๆ ถือเป็นการเรียนรู้และก้าวหน้าไปด้วยกัน ทั้งนี้รัฐบาลให้ความสำคัญในการพัฒนาระบบ 5G และ AI ขับเคลื่อนประเทศไปสู่อนาคต หวังให้ความสำเร็จในวันนี้เป็นแรงบันดาลใจ เชื่อมต่อไปยังนิสิต นักศึกษาในมหาวิทยาลัย ใช้เทคโนโลยีให้เป็นประโยชน์ ให้เกิดมูลค่าทางเศรษฐกิจสร้างอนาคตใหม่ ๆ ให้กับประเทศด้วย ซึ่งจะเป็นแรงบันดาลใจทั้งทางเศรษฐกิจ และพัฒนาสิ่งที่เป็นประโยชน์
..................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 22 มีนาคม 2564
เช็กลิสต์ 'ม33เรารักกัน' ใช้จ่ายร้านไหน ซื้ออะไรได้บ้าง!!
...
เช้าวันนี้ (22 มี.ค.) เป็นวันแรกที่ผู้ประกันตนมาตรา 33 ได้รับวงเงินสิทธิช่วยเหลือตามโครงการ "ม33เรารักกัน" งวดแรก ซึ่งหลังจากผู้มีสิทธิเปิดใช้งานและยืนยันตัวตนผ่านแอปพลิเคชัน "เป๋าตัง" จะได้รับวงเงินเป็นรายสัปดาห์ครั้งละ 1,000 บาท จนครบ 4,000 บาท และวงเงินคงเหลือสามารถสะสมแล้วนำไปใช้ได้จนถึงวันสิ้นสุดโครงการ คือ 31 พ.ค. 64
.
ผู้ได้รับสิทธิ สามารถนำไปใช้จ่ายผ่านร้านค้าที่ร่วมโครงการ ทั้งร้านถุงเงินธงฟ้าประชารัฐ, ร้านค้าคนละครึ่ง, ร้านค้าเราชนะ รวมถึง ขนส่งสาธารณะที่เข้าร่วมโครงการ
.
สำหรับร้านค้าที่เข้าร่วมมาตรการ สามารถแยกเป็นประเภทต่าง ๆ ได้ดังนี้
1. ร้านอาหารและเครื่องดื่ม
2. ร้านถุงเงินธงฟ้าฯ
3. สินค้าโอทอป
4. สินค้าทั่วไป เช่น ร้านขายของฝาก ร้านซ่อมทุกประเภท เช่ารถยนต์/มอเตอร์ไซค์ ร้านขายอุปกรณ์เพื่อการกีฬา ร้านขายสินค้าเกษตร ร้านบริการเกี่ยวกับสัตว์เลี้ยง/ขายอาหารสัตว์ ร้านบริการจัดสวน ร้านขายเสื้อผ้า มินิมาร์ท ตลาดสด
5. โรงแรม/ที่พัก เช่น โฮมสเตย์ หอพัก แมนชั่น อพาร์ทเมนท์ แฟลต
6. สุขภาพ/ความงาม เช่น ร้านขายเครื่องสำอางและบำรุงผิว ร้านขายยาและอาหารเสริม ร้านเสริมสวย ร้านทำเล็บ ร้านสปา ร้านนวด
7. ขนส่งสาธารณะ ได้แก่ แท็กซี่ รถตู้ จักรยานยนต์ สามล้อถีบ รถสองแถว รถไฟฟ้า รถไฟ เรือ รถ บขส.
8. รับเหมา/งานช่าง/ทำความสะอาด
9. สุขภาพ/การแพทย์ เช่น สถานพยาบาลประเภทที่ไม่รับผู้ป่วยค้างคืน กลุ่มบริการด้านสุขภาพและการแพทย์ คลินิก
.
นอกจากนี้ ยังสามารถค้นหาร้านค้าที่อยู่ในละแวกใกล้ที่พักหรือที่ทำงาน ที่เข้าร่วมโครงการ ในเว็บไซต์ www.ม33เรารักกัน .com เลือกเมนูค้นหาร้านค้าเพื่อใช้จ่ายสิทธิ และกรอกรายการที่ต้องการค้นหาตามประเภทของร้านค้าและบริการ หรือจะค้นหาเป็นรายจังหวัดก็สามารถทำได้ โดยจะมีแผนที่ระบุที่ตั้งไว้อย่างชัดเจน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 23 มีนาคม 2564
คำกล่าวปาฐกถาและมอบนโยบายของพลเอก ประยุทธ์ จันทร์โอชา นายกรัฐมนตรี ในงานวันข้อมูลเปิดนานาชาติ ประจำปี พ.ศ. 2564
ในงานวันข้อมูลเปิดนานาชาติ ประจำปี พ.ศ. 2564
คำกล่าวปาฐกถาและมอบนโยบายของพลเอก ประยุทธ์ จันทร์โอชา นายกรัฐมนตรี
ในงานวันข้อมูลเปิดนานาชาติ ประจำปี พ.ศ.2564
ผมรู้สึกยินดีเป็นอย่างยิ่งที่ได้ร่วมเป็นส่วนหนึ่งของงาน “วันข้อมูลเปิดนานาชาติ”หรือInternational Open Data Dayซึ่งถือเป็นวันที่สร้างความตระหนักรู้และสนับสนุนให้รัฐบาลทั่วโลก เปิดเผยข้อมูลภาครัฐสู่ภาคเอกชนและภาคประชาชน เพื่อนำข้อมูลไปใช้พัฒนาต่อยอดอย่างกว้างขวางและเท่าเทียม ก่อให้เกิดประโยชน์ในการวางแผนธุรกิจ สร้างบริการและนวัตกรรมใหม่ ๆ ที่สามารถตอบสนองความต้องการของประชาชนได้อย่างตรงจุดและทั่วถึง พร้อมทั้งเกิดผลดีในการพัฒนาประเทศในทุกมิติ ทั้งด้านเศรษฐกิจและสังคม
นอกจากการเปิดเผยข้อมูลภาครัฐจะเป็นการช่วยส่งเสริมธุรกิจของภาคเอกชนแล้ว ยังเป็นหัวใจสำคัญในการสร้างความโปร่งใสของภาครัฐ ส่งเสริมหลักธรรมาภิบาลและมีส่วนสำคัญในการกระตุ้นให้ภาครัฐต้องพัฒนาประสิทธิภาพในกระบวนงานเปิดเผยข้อมูลอย่างสม่ำเสมอซึ่งปัจจุบันประเทศไทยได้มีการเปิดเผยข้อมูลผ่านศูนย์กลางข้อมูลเปิดภาครัฐ หรือdata.go.thเป็นการบูรณาการข้อมูลภาครัฐเข้าด้วยกัน โดยมีจุดมุ่งหมายในการเพิ่มประสิทธิภาพและอำนวยความสะดวกในการให้บริการและเข้าถึงของประชาชน และในการเปิดเผยข้อมูลภาครัฐต่อสาธารณะและสร้างการมีส่วนร่วมของทุกภาคส่วน
ตัวอย่างที่ชัดเจนที่สุดตัวอย่างหนึ่งในการใช้ประโยชน์จากข้อมูลเปิด คือ การใช้ข้อมูลเพื่อบริหารจัดการสถานการณ์ภายใต้การแพร่ระบาดของเชื้อไวรัสCovid-19ซึ่งได้มีการนำข้อมูลเปิดเรื่องการติดเชื้อและพื้นที่เสี่ยงของกรมควบคุมโรคไปใช้งานเพื่อประสานการทำงานกันระหว่างหน่วยงานในการเฝ้าระวังโรค กักกันโรค และการระบุจุดเสี่ยงของโรค จากทุกภาคส่วนทั้งระดับจังหวัดและระดับพื้นที่ ซึ่งส่งผลให้การบริหารจัดการด้านการควบคุมโรคของไทยเป็นที่ยอมรับในระดับนานาชาติ นอกจากนี้ ยังมีการนำข้อมูลเปิดที่สำคัญชุดนี้ไปต่อยอดการใช้งานในรูปแบบแอปพลิเคชัน ซึ่งนับว่าเป็นการส่งเสริมความคิดสร้างสรรค์ สร้างมูลค่าเพิ่ม และบูรณาการการใช้ข้อมูลเปิด
ผมขอขอบคุณและขอชื่นชมหน่วยงานที่เกี่ยวข้องที่ร่วมมือกันจนประสบความสำเร็จในการเปิดข้อมูลและบูรณาการข้อมูลจากหน่วยงานภาครัฐต่าง ๆโดยการสร้างข้อตกลงร่วมกันในการเปิดเผยข้อมูลพิกัดตำแหน่งอุบัติเหตุเพื่อส่งเสริมให้เกิดการระมัดระวังและลดปริมาณอุบัติเหตุบนท้องถนน และได้ปรับปรุงข้อมูลให้สอดคล้องกับกฎหมายและไม่ละเมิดข้อมูลส่วนบุคคล ซึ่งเป็นไปตามนโยบายข้อมูลที่เป็นรูปธรรมตามพระราชบัญญัติการบริหารงานและการให้บริการภาครัฐผ่านระบบดิจิทัล พ.ศ. ๒๕๖๒ ซึ่งการดำเนินการทั้งหมดได้ส่งผลให้เกิดความปลอดภัยบนท้องถนน ซึ่งเป็นคุณประโยชน์ต่อประชาชนจำนวนมากโดยตรง
สุดท้ายนี้ ผมขอให้ส่วนราชการภาครัฐได้ร่วมกันผลักดันและส่งเสริมให้มีการเปิดเผยข้อมูลที่เป็นประโยชน์แก่ประชาชนมากยิ่งขึ้น เพื่อเป็นส่วนหนึ่งในการยกระดับการทำงานภาครัฐให้มีความทันสมัย เปิดเผย เชื่อมโยง และโปร่งใส ตลอดจนสร้างการมีส่วนร่วมจากภาคประชาชนในวงกว้างและได้ขยายผลต่อไป อันจะเป็นประโยชน์ต่อประชาชน และประเทศอย่างยั่งยืน
ขอบคุณครับ
************************************
วันอังคารที่ 23 มีนาคม 2564
บริษัท รถไฟฟ้า ร.ฟ.ท. จำกัด เตรียมความพร้อมเปิดเดินรถเสมือนจริงรถไฟฟ้าสายสีแดง
วันที่ 23 มีนาคม 2564 นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด พร้อมด้วยคณะผู้บริหาร และพนักงานเข้าพื้นที่โครงการระบบรถไฟชานเมือง ( สายสีแดง ) เพื่อเตรียมความพร้อมในการเปิดเดินรถเสมือนจริงในวันที่ 26 มีนาคม 2564
วันที่ 23 มีนาคม 2564 นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด พร้อมด้วยคณะผู้บริหาร และพนักงานเข้าพื้นที่โครงการระบบรถไฟชานเมือง ( สายสีแดง ) เพื่อเตรียมความพร้อมในการเปิดเดินรถเสมือนจริงในวันที่ 26 มีนาคม 2564 ณ สถานีกลางบางซื่อ
โครงการระบบรถไฟชานเมือง ( สายสีแดง ) มีความพิเศษที่ตัวขบวนรถไฟฟ้าที่มีความสวยงามเหมือนรถไฟฟ้าในประเทศญี่ปุ่น วิ่งด้วยความเร็ว 160 กิโลเมตรต่อชั่วโมง สร้างความสะดวกสบาย และความรวดเร็วให้แก่ประชาชนในการเดินทางเส้นทางชานเมือง โดยแบ่งออกเป็น 2 เส้นทาง ได้แก่ สายสีแดงเข้ม และสายสีแดงอ่อน ซึ่งในช่วงแรกเปิดให้บริการ 13 สถานี ประกอบด้วย สถานีกลางบางซื่อ , สถานีจตุจักร , สถานีวัดเสมียนนารี , สถานีบางเขน ,สถานีทุ่งสองห้อง , สถานีหลักสี่ , สถานีการเคหะ , สถานีดอนเมือง , สถานีหลักหก , สถานีรังสิต , สถานีบางซ่อน , สถานีบางบำหรุ และสถานีตลิ่งชัน อัตราค่าโดยสารเริ่มต้น 14 บาท ( อาจมีการเปลี่ยนแปลง ) โดยในอนาคตโครงการสายสีแดงเข้มจะมีส่วนต่อขยาย รังสิต - อยุธยา และสายสีแดงอ่อน ตลิ่งชัน - ศาลายา
โครงการระบบรถไฟชานเมือง (สายสีแดง) มีกำหนดเปิดให้บริการแก่ประชาชนที่วไปในช่วงปลายปี 2564 ที่จะถึงนี้ ซึ่งคาดว่าจะสามารถช่วยอำนวยความสะดวกให้แก่ประชาชนที่อาศัยอยู่ในเขตพื้นที่ชานเมือง ซึ่งต้องการจะเดินทางเข้าสู่ใจกลางเมืองได้เป็นอย่างดี
วันอังคารที่ 9 มีนาคม 2564
อัพเดทความก้าวหน้างานก่อสร้างโครงการรถไฟฟ้าในความรับผิดชอบของ รฟม. ณ สิ้นเดือนกุมภาพันธ์ 2564
การรถไฟฟ้าขนส่งมวลชนแห่งประเทศไทย กระทรวงคมนาคม อัพเดทความก้าวหน้างานก่อสร้างโครงการรถไฟฟ้าในความรับผิดชอบ ณ สิ้นเดือนกุมภาพันธ์ 2564 ดังนี้
โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี มีความก้าวหน้างานโยธา 77.77%
ติดตามรายละเอียดโครงการฯ ได้ที่ https://www.mrta-orangelineeast.com
อัพเดทปิดเบี่ยงจราจร/แสดงความคิดเห็น/ร้องเรียน ช่องทาง Line: @OrangeLine
โครงการรถไฟฟ้าสายสีเหลือง ช่วงลาดพร้าว - สำโรง มีความก้าวหน้างานโยธา 77.97%
ความก้าวหน้างานระบบรถไฟฟ้า 69.35%
ความก้าวหน้าโดยรวม 74.23%
ติดตามรายละเอียดโครงการฯ ได้ที่https://mrta-yellowline.com
อัพเดทปิดเบี่ยงจราจร/แสดงความคิดเห็น/ร้องเรียน ช่องทาง Line: mrtyellowline
โครงการรถไฟฟ้าสายสีชมพู ช่วงแคราย - มีนบุรี มีความก้าวหน้างานโยธา 74.14%
ความก้าวหน้างานระบบรถไฟฟ้า 67.24%
ความก้าวหน้าโดยรวม 71.10%
ติดตามรายละเอียดโครงการฯ ได้ที่https://www.mrta-pinkline.com
อัพเดทปิดเบี่ยงจราจร/แสดงความคิดเห็น/ร้องเรียน ช่องทาง Line: @mrtpinkline
วันพุธที่ 3 มีนาคม 2564
ลูกค้า ธอส. เข้ามาตรการ COVID-19 ระลอกใหม่(M9-M12) เกือบ 1.2 แสนล้านบาท พร้อมเปิดลงทะเบียนลูกค้าเดิมในมาตรการ 2 เป็นการเฉพาะให้ได้รับความช่วยเหลือต่อถึงสิ้นปี 64
ธอส.เผยจำนวนลูกค้าที่ได้รับผลกระทบจากโควิด-19 ระลอกใหม่ (M9-M12) ลงทะเบียนแจ้งความประสงค์ 4 มาตรการตามโครงการ ธอส. รวมไทย สร้างชาติ ปี 2564 รวมเกือบ 1.24 แสนบัญชี เงินต้นคงเหลือกว่า 1.2 แสนล้านบาท
ธนาคารอาคารสงเคราะห์ เผย จำนวนลูกค้าที่ได้รับผลกระทบจากโควิด-19 ระลอกใหม่ (M9-M12) ลงทะเบียนแจ้งความประสงค์เข้า 4 มาตรการตาม “โครงการ ธอส. รวมไทย สร้างชาติ ปี 2564” รวมเกือบ 1.24 แสนบัญชี เงินต้นคงเหลือกว่า 1.2 แสนล้านบาท พร้อมประกาศขยายความช่วยเหลือเป็นการเฉพาะของลูกค้าในมาตรการที่ 2 พักชำระเงินต้นและชำระเฉพาะดอกเบี้ยรายเดือน เป็นระยะเวลา 1 ปี ซึ่งจะครบกำหนดระยะเวลาความช่วยเหลือตามมาตรการในวันที่ 31 มีนาคม และ 30 มษายน 2564 หากยังมีผลกระทบด้านรายได้สามารถลงทะเบียนแจ้งความประสงค์เพื่อขอขยายความช่วยเหลือไปจนถึง 31 ธันวาคม 2564 ผ่าน Application : GHB ALL ภายในวันที่ 29 มีนาคม 2564
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า หลังจาก ธอส. จัดทำ “โครงการ ธอส.รวมไทย สร้างชาติ ปี 2564” ได้จัดทำ 4 มาตรการ (M9-M12) ลดเงินงวดผ่อนชำระ(ตัดเงินต้นและตัดดอกเบี้ย) นานสูงสุด 6 เดือน เพื่อช่วยเหลือผู้ที่ได้รับผลกระทบด้านรายได้จากการระบาดของเชื้อไวรัสโคโรนา 2019 (COVID-19) ที่ระบาดระลอกใหม่ตามนโยบายของกระทรวงการคลัง และล่าสุดได้ครบกำหนดระยะเวลาความช่วยเหลือในระยะแรกที่ธนาคารเปิดให้ลงทะเบียนแจ้งความประสงค์เข้ามาตรการแล้วจำนวน 3 มาตรการ จาก 4 มาตรการ โดยปรากฏว่ามีลูกค้าลงทะเบียนแจ้งความประสงค์เข้าร่วมมาตรการรวมทั้งสิ้น 123,985 บัญชี เงินต้นคงเหลือรวม 119,878 ล้านบาท แบ่งเป็น มาตรการที่ 9 สำหรับลูกค้าที่เคยเข้าร่วมหรืออยู่ระหว่างใช้มาตรการช่วยเหลือฯ ของ ธอส. จำนวน 105,469 บัญชี เงินต้นคงเหลือ 98,210 ล้านบาท (ปิดลงทะเบียนเมื่อวันที่ 29 มกราคม 2564) มาตรการที่ 10 สำหรับลูกหนี้สถานะ NPL และลูกหนี้สถานะ NPL ที่อยู่ระหว่างการปรับโครงสร้างหนี้ จำนวน 5,186 บัญชี เงินต้นคงเหลือ 5,053 ล้านบาท (ปิดลงทะเบียนเมื่อวันที่ 26 กุมภาพันธ์ 2564) มาตรการที่ 11 สำหรับลูกค้าที่ไม่เคยเข้าร่วมมาตรการช่วยเหลือฯ ของ ธอส.จำนวน 13,156 บัญชี เงินต้นคงเหลือ 15,749 ล้านบาท (ปิดลงทะเบียน วันที่ 26 กุมภาพันธ์ 2564) และมาตรการที่ 12 สำหรับลูกค้าผู้ประกอบการ SMEs สินเชื่อประเภทแฟลต จำนวน 174 บัญชี เงินต้นคงเหลือ 866 ล้านบาท (เปิดให้ลงทะเบียนถึงวันที่ 31 มีนาคม 2564)
นอกจากนี้ เพื่อเป็นการบรรเทาความเดือดร้อนให้กับลูกค้าเดิมที่อยู่ระหว่างการได้รับความช่วยเหลือตาม “โครงการ ธอส. ช่วยคนไทย ร่วมสร้างชาติ” มาตรการที่ 2 พักชำระเงินต้นและชำระเฉพาะดอกเบี้ยรายเดือน เป็นระเวลา 1 ปี ซึ่งจะครบกำหนดระยะเวลาความช่วยเหลือในวันที่ 31 มีนาคม และ 30 เมษายน 2564 ธนาคารจึงเปิดให้ลูกค้าที่อยู่ในมาตรการดังกล่าวจำนวน 49,700 บัญชี เงินต้นคงเหลือ 48,500 ล้านบาท หากยังคงได้รับผลกระทบด้านรายได้จาก COVID-19 สามารถลงทะเบียนเป็นการเฉพาะ เพื่อแจ้งความประสงค์ในการ “ขยาย” ความช่วยเหลือตามมาตรการดังกล่าวต่อไปได้จนถึงวันที่ 31 ธันวาคม 2564 โดยสามารถลงทะเบียนพร้อมกับ Upload หลักฐานยืนยันว่ามีผลกระทบทางรายได้ผ่าน Application : GHB ALL ระหว่างวันที่ 1- 29 มีนาคม 2564 สอบถามรายละเอียดเพิ่มเติมที่ศูนย์ลูกค้าสัมพันธ์(Call Center) โทร 0-2645-9000, www.ghbank.co.th, Facebook Fanpage ธนาคารอาคารสงเคราะห์ และ Application : GHB ALL
วันเสาร์ที่ 20 มีนาคม 2564
ปลัดวธ.ตรวจเยี่ยมและให้กำลังใจผู้บริหาร ข้าราชการ กลุ่มพิธีการศพที่ได้รับพระราชทาน สำนักงานวัฒนธรรมจังหวัดอุดรธานี
ปลัดวธ.ตรวจเยี่ยมและให้กำลังใจผู้บริหาร ข้าราชการ กลุ่มพิธีการศพที่ได้รับพระราชทาน สำนักงานวัฒนธรรมจังหวัดอุดรธานี
วันที่ ๑๙ มีนาคม ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม พร้อมคณะผู้บริหารกระทรวงวัฒนธรรม ตรวจเยี่ยมและให้กำลังใจผู้บริหาร ข้าราชการ กลุ่มพิธีการศพที่ได้รับพระราชทาน สำนักงานวัฒนธรรมจังหวัดอุดรธานี โดยมีนายธีทัต พิมพา วัฒนธรรมจังหวัดอุดรธานี นางรวงทอง พลธิราช วัฒนธรรมจังหวัดเลย นายวิสูตร ดวงสิมา วัฒนธรรมจังหวัดบึงกาฬ ผู้บริหาร ข้าราชการ กลุ่มพิธีการศพที่ได้รับพระราชทานให้การต้อนรับ
วันศุกร์ที่ 5 มีนาคม 2564
ก.แรงงาน จัดกิจกรรมแรงงานรวมใจจิตอาสาบริจาคโลหิต 1 คนให้หลายคนรับ
ที่ปรึกษารัฐมนตรีกระทรวงแรงงาน เยี่ยมให้กำลังใจผู้บริจาคโลหิตในกิจกรรมแรงงานรวมใจจิตอาสาบริจาคโลหิต 1 คนให้หลายคนรับ เน้นย้ำให้ผู้เข้าร่วมกิจกรรมตระหนักถึงความเสียสละ และร่วมกันทำความดีเพื่อตอบแทนคุณแผ่นดินด้วยหัวใจ
วันที่ 5 มีนาคม 2564 เวลา 10.00 น. นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน พร้อมด้วย นายสุทธิ สุโกศล ปลัดกระทรวงแรงงาน นางสาวอำพันธ์ ธุวะวิทย์ รองปลัดกระทรวงแรงงาน ในฐานะรองนายกสมาคมแม่บ้านกระทรวงแรงงาน ตรวจเยี่ยมให้กำลังใจผู้บริจาคโลหิต ในกิจกรรมแรงงานรวมใจจิตอาสาบริจาคโลหิต 1 คนให้หลายคนรับ เพื่อเป็นการกระตุ้นให้ผู้บริจาคโลหิต ร่วมบริจาคโลหิตอย่างสม่ำเสมอในทุกๆ 3 เดือน รวมทั้งเพื่อให้ได้รับโลหิตบริจาคเพียงพอสำหรับผู้ป่วยทั่วประเทศ ซึ่งเป็นกิจกรรมบริจาคโลหิตครั้งแรกในปี 2564 และมีผู้ให้ความสนใจเข้าร่วมกิจกรรมจำนวน 200 คน โดยกระทรวงแรงงานร่วมกับสมาคมแม่บ้านกระทรวงแรงงานและศูนย์บริการโลหิตแห่งชาติ สภากาชาดไทย ณ ห้องประชุมจอมพล ป. พิบูลสงคราม ชั้น 5 กระทรวงแรงงาน
+++++++++++++++++++
กองเผยแพร่และประชาสัมพันธ์
5 มีนาคม 2564
วันพฤหัสบดีที่ 25 มีนาคม 2564
มท.1 ให้การต้อนรับคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร
มท.1 ให้การต้อนรับคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร เน้นย้ำ "ขับเคลื่อนงานตามอำนาจหน้าที่บนความโปร่งใส ภายใต้บริบทที่เปลี่ยนแปลงไป ด้วยการพัฒนาเทคโนโลยี เพื่อตอบสนองพี่น้องประชาชน"
เมื่อวันที่ 24 มี.ค. 64 เวลา 13.30 น. ที่ห้องประชุมนริศรานุสรณ์ ชั้น 11 อาคาร 11 ชั้น กรมโยธาธิการและผังเมือง ถ.พระราม 6 กรุงเทพมหานคร พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ให้การต้อนรับ นายไชยา พรหมา ประธานคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร พร้อมด้วยคณะกรรมาธิการ และคณะ ในการประชุมร่วมกันระหว่างคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร และผู้บริหารระดับสูงของกระทรวงมหาดไทย โดยมี นายฉัตรชัย พรหมเลิศ ปลัดกระทรวงมหาดไทย พร้อมด้วยคณะทำงานรัฐมนตรีว่าการกระทรวงมหาดไทย ผู้บริหารระดับสูงของกระทรวงมหาดไทย ผู้แทนกรุงเทพมหานคร ผู้แทนเมืองพัทยา ร่วมให้การต้อนรับและร่วมประชุม
พลเอก อนุพงษ์ เผ่าจินดา กล่าวว่า กระทรวงมหาดไทยมีความยินดีที่ได้ให้การต้อนรับคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎรในการมาศึกษาดูงานและให้คำแนะนำเรื่องการบริหารงบประมาณ ซึ่งถือเป็นเรื่องที่น่ายินดีเป็นอย่างยิ่ง เพราะการบริหารจัดการงบประมาณภาครัฐต้องอยู่ภายใต้การกำกับถ่วงดุลของสภาผู้แทนราษฎร เพราะสมาชิกสภาผู้แทนราษฎรใกล้ชิดประชาชน ดังนั้น การที่คณะกรรมาธิการฯ มาให้คำแนะนำฝ่ายปฏิบัติในวันนี้ เป็นการรักษาผลประโยชน์ของประชาชน และเป็นการให้ข้อเสนอแนะเพื่อให้การปฏิบัติของกระทรวงมหาดไทยเกิดประโยชน์สูงสุดกับประชาชน
นายไชยา พรหมา กล่าวว่า ขอขอบคุณกระทรวงมหาดไทยที่ให้การต้อนรับในการศึกษาดูงานและประชุมร่วมกัน ซึ่งในวันนี้ คณะกรรมาธิการฯ มีความตั้งใจมาร่วมแลกเปลี่ยนข้อคิดเห็นในด้านการบริหารงบประมาณและการทำงานของกระทรวงมหาดไทยตามอำนาจหน้าที่ของคณะกรรมาธิการฯ เพื่อตอบสนองความต้องการของประชาชน ดังนั้น คณะกรรมาธิการฯ และกระทรวงมหาดไทยจึงมีผลสัมฤทธิ์การทำงานเหมือนกันคือให้เกิดประโยชน์สูงสุดกับประชาชน และการประชุมร่วมเพื่อแลกเปลี่ยนความคิดเห็นในวันนี้ จะส่งผลให้การขับเคลื่อนงานของกรม กองต่าง ๆ ในสังกัดกระทรวงมหาดไทยดำเนินไปได้ และเกิดการแก้ไขปัญหาของประชาชน
พลเอก อนุพงษ์ เผ่าจินดา กล่าวเพิ่มเติมว่า กระทรวงมหาดไทยเป็นส่วนราชการในฝ่ายบริหาร และสภาผู้แทนราษฎรเป็นผู้ใช้อำนาจนิติบัญญัติ ซึ่งสิ่งที่มีการปฏิบัติราชการใกล้ชิดกันที่สุด คือ การจัดทำร่างพระราชบัญญัติงบประมาณรายจ่ายประจำปีงบประมาณ พ.ศ..... ด้วยการนำความทุกข์ร้อนประชาชนมาเสนอแนะ โดยเน้นย้ำว่า การบริหารงานของกระทรวงมหาดไทย มุ่งเน้นขับเคลื่อนการทำงานตามอำนาจหน้าที่บนความโปร่งใส ภายใต้บริบทที่เปลี่ยนแปลงไป ด้วยการพัฒนาเทคโนโลยี ยึดโยงแผนระดับต่าง ๆ ยุทธศาสตร์ และฐานข้อมูล เพื่อตอบสนองตามความต้องการของพี่น้องประชาชน
วันจันทร์ที่ 15 มีนาคม 2564
การประชุมคณะกรรมการติดตามและกำกับดูแลการพัฒนาระบบราชการ 4.0 (PMQA 4.0) ครั้งที่ 3/2564 ของสำนักงานปลัดกระทรวงอุตสาหกรรม
นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมคณะกรรมการติดตามและกำกับดูแลการพัฒนาระบบราชการ 4.0 (PMQA 4.0) ครั้งที่ 3/2564 ณ ห้องประชุม อก.1 อาคารสำนักงานปลัดกระทรวงอุตสาหกรรม
วันนี้ (15 มีนาคม 2564) เวลา 14.00 น. นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมคณะกรรมการติดตามและกำกับดูแลการพัฒนาระบบราชการ 4.0 (PMQA 4.0) ครั้งที่ 3/2564 ของสำนักงานปลัดกระทรวงอุตสาหกรรม ซึ่งที่ประชุมได้นำเสนอผลการประเมินสถานะของหน่วยงานภาครัฐในการเป็นระบบราชการ 4.0 ด้วยตนเอง ขั้นตอนที่ 1 ทางระบบออนไลน์ ประจำปี พ.ศ. 2564 ของสำนักงานปลัดกระทรวงอุตสาหกรรม และแนวทางการดำเนินการประเมินสถานะของหน่วยงานในการเป็นระบบราชการ 4.0 (PMQA 4.0) ของสำนักงานปลัดกระทรวงอุตสาหกรรม ในปี พ.ศ.2565 โดยมีผู้อำนวยการกองต่าง ๆ และเจ้าหน้าที่ที่เกี่ยวข้องของสำนักงานปลัดกระทรวงอุตสาหกรรม ร่วมประชุม ณ ห้องประชุม อก.1 อาคารสำนักงานปลัดกระทรวงอุตสาหกรรม
วันจันทร์ที่ 8 มีนาคม 2564
ขอบคุณประชาชนร่วมแจ้งเบาะแสความผิด พ.ร.ก.ฉุกเฉินฯ
วันอาทิตย์ที่ 7 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
พลเอก ประยุทธ์ จันทร์โอชา นายกรัฐมนตรีขอบคุณประชาชนที่ให้ความร่วมมือ สอดส่องดูแล และแจ้งเบาะแสการกระทำผิดซึ่งเป็นเหตุให้เกิดการแพร่ระบาดของโรคโควิด-19 โดยจากข้อมูลการแจ้งเบาะแสเมื่อเดือน ก.พ. ที่ผ่านมา รัฐบาลตรวจสอบข้อเท็จจริงจนสามารถจับกุมดำเนินคดีได้แล้วหลายเรื่อง เช่น แรงงานเข้าเมืองผิดกฎหมาย 5 คดี เปิดสถานที่เล่นการพนัน 21 คดี ไม่ปฏิบัติตาม พ.ร.ก.ฉุกเฉินฯ 12 คดี และเรื่องร้องทุกข์ขอความช่วยเหลืออีกกว่า 108,000 เรื่อง ทั้งนี้ หากใครพบเห็นการกระทำผิดเป็นเหตุให้เกิดการแพร่ระบาดของโรค สามารถแจ้งเบาะแสไปยังศูนย์บริหารสถานการณ์โควิด-19 ได้ทุกวัน เพื่อลดอัตราการติดเชื้อในประเทศไทยให้ได้มากที่สุด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 11 มีนาคม 2564
มหาดไทย จัดสัมมนาเชิงปฏิบัติการขับเคลื่อนภารกิจด้านการป้องกัน ปราบปรามการทุจริตและประพฤติมิชอบ ประจำปี พ.ศ. 2564
มหาดไทย จัดสัมมนาเชิงปฏิบัติการขับเคลื่อนภารกิจด้านการป้องกัน ปราบปรามการทุจริตและประพฤติมิชอบ ประจำปี พ.ศ. 2564 เสริมสร้างความรู้ ความเข้าใจเกี่ยวกับการประเมินความเสี่ยงต่อการทุจริตประพฤติมิชอบให้กับบุคลากรในสังกัด เพื่อดำเนินการตามกรอบ ITA
วันนี้ (11 มี.ค. 64) เวลา 09.00 น. ณ ห้องจิตรลดา ชั้น 2 โรงแรมเอสดี อเวนิว กรุงเทพฯ นายฉัตรชัย พรหมเลิศ ปลัดกระทรวงมหาดไทย มอบหมายให้ นายสมคิด จันทมฤก รองปลัดกระทรวงมหาดไทย เป็นประธานในพิธีเปิด การจัดประชุมเชิงปฏิบัติการการขับเคลื่อนการดำเนินการประเมินความเสี่ยงการทุจริตของสำนักงานปลัดกระทรวงมหาดไทย ภายใต้โครงการสัมมนาเชิงปฏิบัติการขับเคลื่อนภารกิจด้านการป้องกัน ปราบปรามการทุจริต และประพฤติมิชอบ ประจำปีงบประมาณ พ.ศ. 2564 จัดโดย ศูนย์ปฏิบัติการต่อต้านการทุจริต กระทรวงมหาดไทย เพื่อเสริมสร้างความรู้ ความเข้าใจ เกี่ยวกับการประเมินความเสี่ยงต่อการทุจริตประพฤติมิชอบให้กับบุคลากรของหน่วยงานในสังกัดกระทรวงมหาดไทย และเพื่อให้บุคลากรดังกล่าวได้มีความรู้ ความเข้าใจ และดำเนินการตามกรอบการประเมินคุณธรรมและความโปร่งใสของการดำเนินงานของหน่วยงานภาครัฐ (ITA) ได้อย่างถูกต้อง โดยมีข้าราชการและเจ้าหน้าที่ของหน่วยงานในสังกัดสำนักงานปลัดกระทรวงมหาดไทย จำนวน 60 คน ร่วมสัมมนา และได้รับเกียรติจากสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) สนับสนุนวิทยากร
นายสมคิด จันทมฤก กล่าวว่า ปัญหาการทุจริตเป็นปัญหาที่ส่งผลกระทบต่อประเทศชาติและระบบราชการมายาวนาน มีรูปแบบซับซ้อนมากยิ่งขึ้น ซึ่งกระทรวงมหาดไทยได้ตระหนักและกำหนดเป็นนโยบายสำคัญ ประกอบกับแผนการปฏิรูปประเทศด้านการป้องกันและปราบปรามการทุจริตและประพฤติมิชอบ (พ.ศ. 2561 - 2565) ประเด็นปฏิรูปที่ 2 ด้านการป้องปราม โดยกำหนดให้ศูนย์ปฏิบัติการต่อต้านการทุจริต (ศปท.) วางระบบการประเมินความเสี่ยงต่อการทุจริตประพฤติมิชอบในส่วนราชการเป็นประจำทุกปี และรายงานผลการปฏิบัติต่อผู้บังคับบัญชาหรือตามระยะเวลาที่กำหนด ในการป้องกันและป้องปรามการทุจริตประพฤติมิชอบที่จะเกิดขึ้นในหน่วยงาน และกำหนดมาตรการ ระบบ หรือแนวทางการบริหารจัดการความเสี่ยงของการดำเนินงานที่อาจก่อให้เกิดการทุจริต และจัดทำเป็นแผนบริหารความเสี่ยงการทุจริตของสำนักงานปลัดกระทรวงมหาดไทย และทุกหน่วยงานในสังกัดกระทรวงมหาดไทย
นายสมคิด จันทมฤก เน้นย้ำว่า การจัดประชุมเชิงปฏิบัติการฯ ครั้งนี้ เป็นประโยชน์อย่างยิ่งสำหรับทุกท่าน ที่จะได้รับและนำความรู้ความเข้าใจ เกี่ยวกับการประเมินความเสี่ยงต่อการทุจริตประพฤติมิชอบ ตลอดจนมาตรการ ระบบ หรือแนวทางในการบริหารจัดการความเสี่ยงของการดำเนินงานที่อาจก่อให้เกิดการทุจริต รวมทั้งการกำกับติดตามผลการประเมินความเสี่ยงต่อการทุจริตประพฤติมิชอบของหน่วยงาน ซึ่งจะส่งผลดีต่อการดำเนินงาน เพื่อมุ่งสู่ผลสัมฤทธิ์ของการต่อต้านการทุจริตของกระทรวงมหาดไทย และเป็นแบบอย่างที่ดีแก่พี่น้องประชาชน
วันจันทร์ที่ 22 มีนาคม 2564
ปลดล็อก! ทุน พสวท. ขยายอีก 10 สาขาวิชา ใช้ทุนในภาคเอกชนได้
...
ทุน พสวท. หรือ ทุนพัฒนาและส่งเสริมผู้มีความสามารถพิเศษทางวิทยาศาสตร์และเทคโนโลยี จะเน้นให้ผู้รับทุนเรียนในสาขาวิทยาศาสตร์ทั้งวิทยาศาสตร์บริสุทธิ์และวิทยาศาสตร์ประยุกต์ แต่ล่าสุดได้ขยายให้ครอบคลุมไปถึง 10 อุตสาหกรรมเป้าหมาย (S-Curve) ที่สอดคล้องกับการพัฒนาประเทศ ตามมติคณะกรรมการกำหนดนโยบายการดำเนินงานพัฒนาและส่งเสริมผู้มีความสามารถพิเศษทางวิทยาศาสตร์และเทคโนโลยี
.
อุตสาหกรรมเป้าหมาย ประกอบด้วย อุตสาหกรรมยานยนต์สมัยใหม่ อิเล็กทรอนิกส์อัจฉริยะ การท่องเที่ยวกลุ่มรายได้ดีและการท่องเที่ยวเชิงสุขภาพ การเกษตรและเทคโนโลยีชีวภาพ การแปรรูปอาหาร หุ่นยนต์เพื่ออุตสาหกรรม การบินและโลจิสติกส์ ดิจิทัล เชื้อเพลิงชีวภาพและเคมีชีวภาพ และการแพทย์ครบวงจร
.
ที่สำคัญ แต่เดิมผู้รับทุนต้องทำงานชดใช้ทุนในหน่วยงานภาครัฐ แต่จากนี้ไปสามารถทำงานในหน่วยงานภาคเอกชนที่มีหน่วยปฏิบัติงานวิจัยและพัฒนาที่สอดคล้องกับนโยบายรัฐบาลได้ ซึ่งขณะนี้มี 47 แห่งแล้ว เช่น บริษัท เอสบีซี อบาคัส จำกัด สถาบันวิทยสิริเมธี บริษัท สยามไบโอไซเอนซ์ จำกัด และ บริษัท ฮอทิเจนเนติคส์ รีเสิร์ช (เอส.อี.เอเชีย) เป็นต้น
.
ทุนดังกล่าวนี้ เป็นทุนการศึกษาระดับมัธยมศึกษาตอนปลาย - สูงกว่าปริญญาตรี แบ่งเป็นสาขาวิทยาศาสตร์บริสุทธิ์ 6 สาขา คือ คณิตศาสตร์ ฟิสิกส์ เคมี ชีววิทยา ธรณีวิทยา และพฤกษศาสตร์ และวิทยาศาสตร์ประยุกต์ อีก 42 สาขา เช่น จุลชีววิทยา เคมีบูรณาการ วัสดุศาสตร์และนาโนเทคโนโลยี ปัจจุบันมีผู้สำเร็จการศึกษาจากทุน พสวท. 1,732 คน เข้าทำงานแล้ว 1,692 คน อยู่ระหว่างรอบรรจุ 40 คน
.
การขยายสาขาวิชาและหน่วยงานชดใช้ทุนในครั้งนี้ จะทำให้นักวิจัยได้ใช้ศักยภาพของตนเองอย่างเต็มที่เพื่อสร้างงานวิจัยที่ตอบโจทย์ต่อการพัฒนาประเทศได้มากยิ่งขึ้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 5 มีนาคม 2564
เปิดขั้นตอน...ดูแลการชุมนุมสาธารณะ
...
"การชุมนุมสาธารณะ” เป็นสิทธิและเสรีภาพของประชาชน
ตาม พ.ร.บ.การชุมนุมสาธารณะ พ.ศ. 2558 แต่ต้องไม่ขัดต่อกฎหมายอื่น ไม่ล่วงล้ำหรือละเมิดสิทธิของคนอื่น และเป็นการชุมนุมโดยสงบปราศจากอาวุธ
.
สำหรับขั้นตอนปฏิบัติการดูแลการชุมนุมสาธารณะตามกฎหมายมี 4 ขั้นตอน คือ
1. ขั้นเตรียมการ เช่น ดำเนินการด้านการข่าว ประสานงานหน่วยที่เกี่ยวข้อง เตรียมพื้นที่และอุปกรณ์ เจรจาต่อรองกับผู้แจ้งการชุมนุม
2. ขั้นการเผชิญเหตุ เช่น จัดตั้งจุดตรวจ ชี้แจงทำความเข้าใจกับผู้ชุมนุม ดำรงการเจรจา ป้องกันภาวะแทรกซ้อน
3. ขั้นการใช้กำลังคลี่คลายสถานการณ์ (กรณีศาลมีคำสั่งให้เลิกการชุมนุม)
4. ขั้นฟื้นฟู (หลังการชุมนุม) เช่น จัดส่งผู้บาดเจ็บ ช่วยเหลือผู้ได้รับผลกระทบ ฟื้นฟูสถานที่และทรัพย์สิน รวบรวมพยานหลักฐาน และดำเนินคดี
.
หลักการดูแลการชุมนุมสาธารณะอยู่ภายใต้กติการะหว่างประเทศว่าด้วยสิทธิพลเมือง และสิทธิทางการเมือง
หรือ International Covenant on Civil and Political Rights : ICCPR และให้ความสำคัญกับการชุมนุมโดยสงบ มุ่งคุ้มครองทั้งผู้ชุมนุมและประชาชนทั่วไป
.
เครื่องมือควบคุมฝูงชนตามประกาศสำนักนายกรัฐมนตรี ที่ออกตามความใน พ.ร.บ.การชุมนุมฯ มีหลายประเภท เช่น โล่ใส กระบองยาง แก๊สน้ำตา เสื้อเกราะ เครื่องขยายเสียง เครื่องฉีดน้ำแรงดันสูง รถควบคุมฝูงชน ปืนยิงกระสุนยางหรือแก๊สน้ำตา ฯลฯ
.
ในการปฏิบัติเจ้าหน้าที่จะใช้การเจรจาต่อรองและแจ้งเตือนก่อน หากมีการฝ่าฝืนกฎหมายให้หยุดการกระทำ ถ้าไม่หยุด ให้แสดงท่าทางพร้อมใช้กำลัง มาตรการ อุปกรณ์ หรือเครื่องมือ หากยังคงฝ่าฝืนให้ใช้กำลังเพื่อกักตัวหรือจับกุมได้ ตามความเหมาะสมกับสถานการณ์ที่เกิดขึ้น โดยการปฏิบัติต่อผู้หญิง เด็ก และผู้สูงอายุ จะต้องเพิ่มความระมัดระวังและปฏิบัติให้เหมาะสมกับสถานภาพ
.
การใช้เครื่องมือ อุปกรณ์ควบคุมฝูงชน จะใช้ตามความจำเป็น ได้สัดส่วนและเหมาะสมกับสถานการณ์ โดยจะแจ้งเตือนก่อน
• การใช้กระบอง จะใช้ในกรณีผลักดันกลุ่มคนออกจากพื้นที่ แต่ต้องไม่ตีที่บริเวณอวัยวะสำคัญ ที่อาจเกิดอันตรายต่อชีวิตหรือทำให้พิการ
• การยิงกระสุนยาง จะยิงต่อเป้าหมายที่กระทำการหรือมีท่าทีคุกคามต่อชีวิตผู้อื่น
• การใช้น้ำฉีด จะใช้ในกรณีเข้ายุติการชุมนุม หรือระงับยับยั้งป้องกันเหตุ โดยใช้แรงดันน้ำเท่าที่จำเป็นในการสลายฝูงชน
• การใช้สารควบคุมการจลาจล เพื่อยุติการชุมนุม หรือระงับยับยั้งป้องกันเหตุ สามารถทำได้ โดยใช้ระดับความเข้มข้นที่เหมาะสม
• การใช้แก๊สน้ำตา จะระมัดระวังหลีกเลี่ยงการขว้างไปโดนตัวบุคคล และระวังอันตรายที่จะเกิดขึ้นกับกลุ่มคนที่อยู่ใกล้เคียง ซึ่งไม่มีส่วนเกี่ยวข้องกับการชุมนุม
ที่มา : พ.ร.บ.การชุมนุมสาธารณะ พ.ศ.2558 และคู่มือการปฏิบัติตาม พ.ร.บ.การชุมนุมฯ
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
วันพุธที่ 24 มีนาคม 2564
ไทย-อังกฤษ ร่วมมือแผนสร้างเสริมสุขภาพ 3 ด้าน
รัฐบาลไทย โดยกระทรวงสาธารณสุขไทย และรัฐบาลแห่งสหราชอาณาจักรเกรตบริเตนและนอร์เทิร์นไอร์แลนด์ ลงนามบันทึกความร่วมมือแผนงานสร้างเสริมสุขภาพ 3 ด้าน ได้แก่ การจัดการโรคไม่ติดต่อเรื้อรังการเสริมสร้างความเข้มแข็งของระบบสุขภาพ การพัฒนาศักยภาพบุคลากร
รัฐบาลไทย โดยกระทรวงสาธารณสุขไทย และรัฐบาลแห่งสหราชอาณาจักรเกรตบริเตนและนอร์เทิร์นไอร์แลนด์ ลงนามบันทึกความร่วมมือแผนงานสร้างเสริมสุขภาพ 3 ด้าน ได้แก่ การจัดการโรคไม่ติดต่อเรื้อรังการเสริมสร้างความเข้มแข็งของระบบสุขภาพ การพัฒนาศักยภาพบุคลากร
วันนี้ (24 มีนาคม 2564) ที่ห้องประชุมชัยนาทนเรนทร สำนักงานปลัดกระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย Mr. Brian Davidson เอกอัครราชทูตอังกฤษประจำประเทศไทย ร่วมกันลงนามบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสหราชอาณาจักรเกรตบริเตนและนอร์เทิร์นไอร์แลนด์ ภายใต้ความร่วมมือแผนงานสร้างเสริมสุขภาพ ของ UK’s Prosperity Fund ซึ่งเป็นกองทุนสนับสนุนความร่วมมือเพื่อการพัฒนาระหว่างสหราชอาณาจักรกับต่างประเทศ (ค.ศ. 2016 - 2021)
นายอนุทิน กล่าวว่า การจัดทำบันทึกความเข้าใจในครั้งนี้ รัฐบาลไทย โดยกระทรวงสาธารณสุข เป็น 1 ใน 8 ประเทศที่ร่วมมือกับสหราชอาณาจักร เพื่อส่งเสริมการพัฒนาทางเศรษฐกิจและสนับสนุนผลประโยชน์ร่วมกัน ทั้งการสร้างเสริมสุขภาพ และส่งเสริมการเป็นพันธมิตรที่ยั่งยืนระหว่างหน่วยงานที่เกี่ยวข้อง เรื่องแผนงานสร้างเสริมสุขภาพ เน้นความร่วมมือ 3 ด้าน ได้แก่ การจัดการโรคไม่ติดต่อเรื้อรัง ซึ่งเป็นปัญหาสาธารณสุขที่สำคัญของทั่วโลก, การเสริมสร้างความเข้มแข็งของระบบสุขภาพ และการศึกษาและฝึกอบรมบุคลากรทางการแพทย์ ระยะเวลาความร่วมมือ 3 ปี (พ.ศ. 2563-2565) โดยปี 2564 นี้ จะเน้นการดำเนินงานตามลำดับความสำคัญสอดคล้องกับยุทธศาสตร์ระดับประเทศ อาทิ การจัดทำร่างข้อเสนอแนะเชิงนโยบายเรื่องการดูแลและให้บริการด้านโรคไม่ติดต่อในสถานการณ์การแพร่ระบาดของโรคโควิด 19 การปรับปรุงหลักสูตรจีโนมิกส์ เป็นต้น
นายอนุทิน กล่าวต่อว่า ตามบันทึกข้อตกลงในด้านการจัดการโรคไม่ติดต่อเรื้อรัง มีกรมควบคุมโรค เป็นหน่วยงานหลัก โดยทบทวนแผนการปฏิบัติที่ดีในการรณรงค์ลดการบริโภคเกลือ/โซเดียม และจัดประชุมวิชาการเชิงปฏิบัติการ เพื่อพิจารณาผลกระทบของการแพร่ระบาดของโรคติดเชื้อไวรัสโคโรนา 2019 (โควิด 19) ต่อการจัดการและการให้บริการผู้ป่วย เป็นต้น
สำหรับการดำเนินงานด้านการเสริมสร้างความเข้มแข็งของระบบสุขภาพ มีสถาบันรับรองคุณภาพสถานพยาบาล เป็นหน่วยงานหลัก โดยทบทวนรูปแบบการรับรองมาตรฐานการรักษาพยาบาลในประเทศไทยและต่างประเทศ รูปแบบระบบการรายงานและเรียนรู้อุบัติการณ์ความเสี่ยงทางคลินิกและเหตุการณ์ไม่พึงประสงค์ของประเทศ (National Reporting and Learning System: NRLS) และการปฏิบัติที่ดี
ส่วนด้านสาขาการศึกษาและการฝึกอบรม มีกรมวิทยาศาสตร์การแพทย์ และสถาบัน Asia-Pacific Network on Health Professional Education Reforms (ANHER) ร่วมกันดำเนินงาน โดยทบทวนรูปแบบการพัฒนาวิชาชีพของไทยและสหราชอาณาจักรอย่างต่อเนื่อง เพื่อเผยแพร่แก่หน่วยงานต่างๆ ในประเทศไทย สนับสนุนวารสารอิเล็กทรอนิกส์ “Health Workforce Education” ทบทวนและให้ข้อเสนอแนะสำหรับแผนปฏิบัติการแบบบูรณาด้านจีโนมิกส์ของประเทศไทย (Genomics Thailand’s Integrated Action Plan)
***************************************** 24 มีนาคม 2564
วันจันทร์ที่ 8 มีนาคม 2564
ก.แรงงาน เชิดชู 32 หญิงแกร่งยุค Covid-19  มอบโล่ “สตรีทำงานดีเด่น” เนื่องในวันสตรีสากล 2564
ก.แรงงาน โดย กสร. เชิดชู 32 ผู้หญิงแกร่งทำงานฝ่าฟันวิกฤตในยุค Covid-19 พร้อมมอบโล่รางวัล “สตรีทำงานดีเด่น” เนื่องในวันสตรีสากล ประจำปี 2564 หวังให้สตรีทำงานใช้เป็นต้นแบบในการสร้างแรงบันดาลใจ เพื่อพัฒนาศักยภาพตนเอง และนำไปสู่การพัฒนาประเทศอย่างยั่งยืน
นายสุชาติ ชมกลิ่น รัฐมนตรีว่าการกระทรวงแรงงาน กล่าวในฐานะประธานเปิดงานวันสตรีสากล และมอบโล่รางวัลสตรีทำงานดีเด่น ประจำปี 2564 ณ โรงแรมมิราเคิล แกรนด์ คอนเวนชั่น กรุงเทพมหานคร ว่า องค์การสหประชาชาติกำหนดให้วันที่ 8 มีนาคมของทุกปี เป็นวันสตรีสากล และเชิญชวนให้ประเทศสมาชิกจัดกิจกรรมเพื่อร่วมเฉลิมฉลองและรำลึกถึงการต่อสู้ของสตรี เพื่อให้ได้มาซึ่งความยุติธรรม ความเสมอภาค สันติภาพ และการพัฒนา รวมถึงการทบทวนความก้าวหน้าในการดำเนินงานด้านสิทธิสตรี กระทรวงแรงงาน ภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญต่อการคุ้มครองและพัฒนาคุณภาพชีวิตแรงงานสตรีมาโดยตลอด ซึ่งจะเห็นได้จากการกำหนด การคุ้มครองสิทธิของแรงงานสตรีไว้เป็นการเฉพาะในพระราชบัญญัติคุ้มครองแรงงาน พ.ศ.2541 และส่งเสริมการจัดสวัสดิการนอกเหนือกฎหมายเพื่อพัฒนาคุณภาพชีวิตแรงงานสตรีมาอย่างต่อเนื่อง รวมถึงสนับสนุนให้สตรีได้รับการปฏิบัติอย่างเป็นธรรมและเท่าเทียม ได้รับสิทธิประโยชน์จากการจ้างงาน มีความสุข และคุณภาพชีวิตที่ดีในการทำงาน โดยในวันสตรีสากลของทุกปี ได้คัดเลือกสตรีที่มีคุณสมบัติเหมาะสม เป็นผู้ที่มุ่งมั่นทำงานจนประสบความสำเร็จในอาชีพ โดยเฉพาะอย่างยิ่งในช่วงที่ประเทศอยู่ในภาวะวิกฤต Covid-19 จึงพิจารณามอบโล่รางวัล “สตรีทำงานดีเด่น” เพื่อยกย่อง เชิดชูเกียรติ ให้เป็นแบบอย่างกับสตรีทำงานคนอื่น ๆ ได้ตระหนักถึงคุณค่าของตน รู้จักพัฒนาความรู้ความสามารถให้เป็นประโยชน์ต่อตนเอง ครอบครัว และสังคม รวมถึงประเทศชาติ
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวต่อว่า สำหรับการจัดงานวันสตรีสากล ประจำปี 2564 นี้ ได้กำหนดจัดขึ้นภายใต้แนวคิด “แรงงานสตรี รวมพลังฝ่าวิกฤต ขับเคลื่อนเศรษฐกิจไทยให้ยั่งยืน” ซึ่งในปีนี้มีสตรีเสนอผลงานเข้ารับการพิจารณา จำนวน 261 คน และได้รับการคัดเลือกจำนวนทั้งสิ้น 32 คน จาก 8 ประเภทรางวัล อาทิ นางศิลปสวย ระวีแสงสูรย์ ปลัดกรุงเทพมหานคร นางอัฌนา พรหมประยูร รองผู้อำนวยการการท่าเรือแห่งประเทศไทย ประเภทสตรีนักบริหารดีเด่น นางสาวปนัดดา วงศ์ผู้ดี ประเภทศิลปินสตรีดีเด่น นางพูนทรัพย์ สวนเมือง ตุลาพันธ์ ผู้อำนวยการมูลนิธิเพื่อการพัฒนาแรงงานและอาชีพ ประเภทสตรีองค์กรพัฒนาเอกชนดีเด่น นอกจากนี้ ยังมีกิจกรรมการเสวนาโดยวิทยากรที่เป็นสตรีผู้ที่เคยได้รับโล่รางวัลสตรีทำงานดีเด่นปีที่ผ่านมา ได้แก่ นางสาวสมจิณณ์ พิลึก ผู้ว่าการการนิคมอุตสาหกรรมแห่งประเทศไทย นางสุดฤทัย เลิศเกษม รองอธิบดีกรมประชาสัมพันธ์ การแสดงนิทรรศการสตรีทำงานดีเด่น และการแสดงผลิตภัณฑ์ของสตรีผู้ประกอบอาชีพอิสระดีเด่น อีกด้วย
วันจันทร์ที่ 8 มีนาคม 2564
คกก.โรคติดต่อฯ เห็นชอบวัคซีนพาสปอร์ต-ลดวันกักตัวผู้เดินทางจากต่างประเทศ
คณะกรรมการโรคติดต่อแห่งชาติเห็นชอบออก “วัคซีนพาสปอร์ต” สำหรับผู้ที่รับวัคซีนโควิด 19 ครบ พร้อมลดวันกักตัวผู้เดินทางจากต่างประเทศที่มีใบรับรองฉีดวัคซีนโควิดเหลือ 7 วัน หากไม่มีใบรับรองฉีดวัคซีน มีเพียงผลตรวจปลอดเชื้อโควิด ลดกักตัวเหลือ 10 วัน
คณะกรรมการโรคติดต่อแห่งชาติเห็นชอบออก “วัคซีนพาสปอร์ต” สำหรับผู้ที่รับวัคซีนโควิด 19 ครบ พร้อมลดวันกักตัวผู้เดินทางจากต่างประเทศที่มีใบรับรองฉีดวัคซีนโควิดเหลือ 7 วัน หากไม่มีใบรับรองฉีดวัคซีน มีเพียงผลตรวจปลอดเชื้อโควิด ลดกักตัวเหลือ 10 วัน ยกเว้นผู้เดินทางจากทวีปแอฟริกาคงการกักตัว 14 วัน เตรียมนำเสนอ ศบค. เพื่อพิจารณา
วันนี้ (8 มีนาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ภายหลังเป็นประธานการประชุมคณะกรรมการโรคติดต่อแห่งชาติ ครั้งที่ 3/2564 ว่า ที่ประชุมได้หารือในประเด็นสำคัญต่อการขับเคลื่อนเศรษฐกิจ โดยมีมติเห็นชอบในเรื่องแรก เอกสารรับรองการได้รับวัคซีนโควิด 19 โดยผู้ที่ได้รับวัคซีนครบแล้วจะได้รับใบรับรองการฉีดวัคซีนโควิด 19 จากสถานพยาบาลที่ฉีด ไม่มีค่าใช้จ่าย หากประสงค์ที่จะเดินทางไปต่างประเทศให้นำใบรับรองการฉีดวัคซีนไปขอรับวัคซีนพาสปอร์ตหรือ “สมุดเล่มเหลือง” ซึ่งจะมีค่าธรรมเนียมเล่มละ 50 บาท และรูปแบบอิเล็กทรอนิกส์ 50 บาท โดยจะมีการออกประกาศคณะกรรมการโรคติดต่อแห่งชาติ เพื่อกำหนดหลักเกณฑ์และวิธีการออกสมุดเล่มเหลือง อย่างไรก็ตาม การนำไปใช้เดินทางในต่างประเทศยังต้องรอข้อตกลงระดับสากลก่อน
ส่วนเรื่องการลดวันกักตัว เนื่องจากขณะนี้ทั่วโลกฉีดวัคซีนโควิด 19 แล้วมากกว่า 250 ล้านโดส ทำให้มีภูมิต้านทานและลดการติดเชื้อได้มากขึ้น ที่ประชุมเห็นชอบการลดวันกักตัวใน 3 กรณี คือ 1.คนต่างชาติมีเอกสารรับรองการฉีดวัคซีนอย่างน้อย 14 วัน ไม่เกิน 3 เดือนก่อนเดินทาง มีเอกสารรับรองปลอดโควิดใน 72 ชั่วโมงก่อนเดินทาง และตรวจหาเชื้ออีกครั้งในประเทศไทยไม่พบเชื้อ ลดวันกักตัวเหลือ 7 วัน ยกเว้นผู้ที่เดินทางมาจากทวีปแอฟริกาให้กักตัว 14 วัน 2.คนไทยเดินทางจากต่างประเทศมีเอกสารรับรองการฉีดวัคซีนโควิดอย่างน้อย 14 วัน ไม่เกิน 3 เดือน ไม่มีเอกสารรับรองปลอดโควิด ผลการตรวจหาเชื้อในประเทศไทย 2 ครั้งไม่พบเชื้อ ให้ลดวันกักตัวเหลือ 7 วัน และ 3.คนต่างชาติไม่มีเอกสารรับรองการฉีดวัคซีนโควิด มีเพียงเอกสารรับรองปลอดโควิด 72 ชั่วโมงก่อนเดินทาง ลดวันกักตัวเหลือ 10 วัน โดยจะเริ่มดำเนินการตั้งแต่เมษายน 2564 เป็นต้นไป และระยะต่อไปตั้งแต่วันที่ 1 ตุลาคม 2564 หากฉีดวัคซีนให้บุคลากรทางการแพทย์และกลุ่มเสี่ยงป่วยรุนแรงอย่างน้อยร้อยละ 70 และประชาชนที่ทำงานเกี่ยวกับการท่องเที่ยวได้รับวัคซีนครบตามเป้าหมาย บางพื้นที่่อาจผ่อนคลายไม่ต้องกักตัว โดยจะเสนอ ศบค. พิจารณาต่อไป
นอกจากนี้ ที่ประชุมจึงได้มอบหมายให้กระทรวงสาธารณสุขและหน่วยงานที่เกี่ยวข้อง เตรียมพร้อมรับมือโควิด 19 และเฝ้าระวังแนวชายแดนไทย-เมียนมา จากสถานการณ์การเมืองในเมียนมา เข้มงวดบริเวณแนวชายแดน และจัดสถานกักกันตามชายแดนไว้รองรับเป็นการเฉพาะ
ื     นายอนุทินกล่าวต่อว่า คณะกรรมการฯ พิจารณาเรื่องการจัดหาวัคซีนโควิด 19 เพิ่มให้ครอบคลุมประชาชนมากยิ่งขึ้น จากที่จัดหาไว้ 63 ล้านโดส ครอบคลุมประชาชน 31.5 ล้านคน โดยไม่นับกลุ่มหญิงตั้งครรภ์และคนอายุน้อยกว่า 18 ปี ก็อาจต้องหาเพิ่มเติมอีก 10-20 ล้านโดสโดยอาจขอให้แอสตร้าเซนเนก้าเพิ่มกำลังผลิต หรือจัดหาวัคซีนชนิดอื่นที่มีประสิทธิภาพประสิทธิผลปลอดภัยมากขึ้น
******************************** 8 มีนาคม 2564
วันจันทร์ที่ 8 มีนาคม 2564
ดร.สาธิต เปิดศูนย์ห่วงใยคนสาครแห่งที่ 10 เตรียมระบบให้พร้อมรองรับแรงงานติดเชื้อในจังหวัด
รัฐมนตรีช่วยว่าการกระทรวงสาธารสุข เปิดศูนย์ห่วงใยคนสาครแห่งที่ 10 จ.สมุทรสาคร สนับสนุนโดยสภาอุตสาหกรรมแห่งประเทศไทย เตรียมระบบให้พร้อมรองรับกลุ่มแรงงานที่ติดเชื้อภายในจังหวัด
วันนี้ (8 มีนาคม 2564) ที่ศูนย์ห่วงใยคนสาครแห่งที่ 10 จ.สมุทรสาคร ดร.สาธิต ปิตุเตชะ รัฐมนตรี​ช่วยว่าการ​กระทรวงสาธารณสุข​ พร้อมด้วยนายธนิตพล ไชยนันทน์ ที่ปรึกษารัฐมนตรีช่วยว่าการกระทรวงสาธารณสุขนายสุรศักดิ์ ผลยังส่ง รองผู้ว่าราชการจังหวัดสมุทรสาคร นายสุพันธุ์ มงคลสุธี ประธานสภาอุตสาหกรรมแห่งประเทศไทย นายแพทย์ธนรักษ์ ผลิพัฒน์ ผู้ตรวจราชการกระทรวงสาธารณสุข เขตสุขภาพที่ 5 ผู้บริหารหน่วยราชการ และภาคเอกชน ร่วมเปิดศูนย์ห่วงใยคนสาครแห่ง ที่ 10
ดร.สาธิตกล่าวว่าปัจจุบันการแพร่ระบาดของเชื้อโควิด19 ของ จ. สมุทรสาครมีแนวโน้มดีขึ้น ควบคุมสถานการณ์ได้ดี จำนวนผู้ติดรายใหม่ลดลงอย่างเห็นได้ชัด ผลมาจากความร่วมมือร่วมใจของประชาชนในพื้นที่ หน่วยงานภาครัฐและเอกชน การระดมสรรพกำลังของบุคลากรสาธารณสุขในการค้นหาเชิงรุก นำผู้ติดเชื้อเข้าระบบดูแลรักษา รวมทั้งผู้ประกอบการภาคอุตสาหกรรมที่ดำเนินการป้องกันควบคุมโรคในสถานประกอบการ ทำให้การควบคุมโรคในจังหวัดสมุทรสาครเป็นไปอย่างมีประสิทธิภาพ สนับสนุนพื้นที่ ระดมทุนในการจัดตั้งโรงพยาบาลสนามให้แรงงานในจังหวัดสมุทรสาครได้รับการดูแลรักษา ช่วยแบ่งเบาภาครัฐในการดูแลผู้ติดเชื้อ
นอกจากนี้ จังหวัดสมุทรสาครได้เร่งรัดการฉีดวัคซีนป้องกันโรคโควิด 19 เพื่อให้ภาคเศรษฐกิจสามารถเดินหน้าต่อไปได้ ตั้งแต่วันที่ 1-7 มีนาคม 2564​ ได้ฉีดวัคซีนให้กับกลุ่มเป้าหมายกลุ่มแรกไปแล้ว 7, 833 คน เป็นบุคลากรทางการแพทย์ 6,132คน อสม. 545 คน เจ้าหน้าที่อื่นๆ ที่มีโอกาสสัมผัสกับผู้ติดเชื้อ 1,120 คนผู้ที่มีโรคประจำตัว 31 คน และประชาชนทั่วไป 5 คน สำหรับภาพรวมการครองเตียงเพื่อรองรับผู้ติดเชื้อทั้งหมด 5,796 เตียง ใช้ไปแล้ว 288 เตียงจำนวนนี้อยู่ในศูนย์ห่วงใยคนสาคร 119 เตียง
ดร.สาธิต กล่าวต่อว่า จังหวัดสมุทรสาคร มีศูนย์ห่วงใยคนสาครแล้วจำนวน 9 แห่ง ซึ่งบางแห่งได้ปรับและนำไปใช้ประโยชน์อื่นๆ แล้วการตั้งศูนย์ห่วงใยคนสาคร แห่งที่ 10 โดยสภาอุตสาหกรรมแห่งประเทศไทย สภาอุตสาหกรรมจังหวัดสมุทรสาคร และจากการสนับสนุนพื้นที่ 49 ไร่ ของคุณแม่เง็กเน้ย ศิริชัยเอกวัฒน์ แห่งนี้ สามารถรองรับผู้ติดเชื้อได้ 200 เตียง มีระบบระบายอากาศ การบำบัดน้ำเสียระบบปิดป้องกันเชื้อออกสู่สิ่งแวดล้อมภายนอก ได้มาตรฐานตามหลักสุขาภิบาล มีวัตถุประสงค์หลัก คือ เพื่อรองรับและให้ระบบมีความพร้อมเสมอซึ่งให้คณะกรรมการโรคติดต่อจังหวัดพิจารณาการใช้งานตามความเหมาะสมของสถานการณ์ต่อไป
******************************** 8 มีนาคม 2564
วันจันทร์ที่ 8 มีนาคม 2564
หนุนแอปฯ “ปกป้อง” ยุติการเลือกปฏิบัติ
...
การเลือกปฏิบัติ และการตีตรา
กลุ่มผู้ป่วยเอชไอวีและเพศภาวะ
เป็นสิ่งที่ต้องรีบดำเนินการแก้ไข
เพื่อให้สังคมไทยเป็นสังคมที่น่าอยู่
.
รัฐบาลโดยกระทรวงสาธารณสุข จึงได้จัดทำสื่อออนไลน์ “ปกป้อง”
ซึ่งเป็นช่องทางรับเรื่องร้องเรียน
จากประชาชนในกลุ่มต่าง ๆ
เช่น ผู้ที่ถูกบังคับให้ตรวจ/ถูกเปิดเผย
สถานะการติดเชื้อเอชไอวี, ผู้ถูกคุมขัง
กลุ่มหลากหลายทางเพศ ฯลฯ
.
ดังนั้น หากประชาชนท่านใด
ได้รับผลกระทบ จากการเลือกปฏิบัติ
ถูกตีตรา สามารถร้องเรียนได้ที่
https://crs.ddc.moph.go.th/crisis/public/
ซึ่งจะมีทีมสหวิชาชีพ รับเรื่องไปดำเนินการ
ให้ความช่วยเหลือ และจัดการปัญหาต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 3 มีนาคม 2564
รองปลัดฯ ดีอีเอส ร่วมเวทีเสวนา ปตท.สผ.จับมือ นิด้า - ดีป้า  หัวข้อ “Digital Citizen Strategy and National Policy” หนุนขับเคลื่อนองค์กรด้วยดิจิทัล
รองปลัดฯ ดีอีเอส ร่วมเวทีเสวนา ปตท.สผ.จับมือ นิด้า - ดีป้า  หัวข้อ “Digital Citizen Strategy and National Policy” หนุนขับเคลื่อนองค์กรด้วยดิจิทัล
เมื่อวันที่3มีนาคม2564นายภุชพงค์โนดไธสงรองปลัดกระทรวงดิจิทัลเพื่อเศรษฐกิจและสังคมเป็นประธานในพิธีเปิดหลักสูตรอบรมโครงการDigital Citizen Bootcamp PTTEP x NIDAx depaและร่วมให้ความรู้สานเสวนา(Panel Expert Talk)ร่วมกับประธานเจ้าหน้าที่บริหารบริษัทปตท.สำรวจและผลิตปิโตรเลียมจำกัด(มหาชน)หรือ(ปตท.สผ.)และอธิการบดีสถาบันบัณฑิตพัฒนบริหารศาสตร์ ในหัวข้อ“Digital Citizen Strategy and National Policy”ซึ่งเป็นความร่วมมือระหว่างปตท.สผ.คณะรัฐประศาสนศาสตร์ สถาบันบัณฑิตพัฒนบริหารศาสตร์(นิด้า)และสำนักงานส่งเสริมเศรษฐกิจดิจิทัล(ดีป้า) ด้วยคำนึงถึงสภาวการณ์ปัจจุบันเทคโนโลยีดิจิทัลเข้ามามีบทบาทในการเปลี่ยนแปลง สร้างโอกาสและความท้าทายใหม่ๆให้กับองค์กรในทุกระดับ รวมทั้งเพื่อเพิ่มขีดความสามารถในการแข่งขันให้สอดคล้องกับวิสัยทัศน์ขององค์กรบุคลากรจำเป็นต้องมีคุณสมบัติพร้อมที่จะสอดรับการพัฒนาของเทคโนโลยีในการนี้มีผู้ร่วมฟังในงานกว่า100คนณศูนย์เอนเนอร์ยีคอมเพล็กซ์อาคารA ชั้น35
************
วันศุกร์ที่ 19 มีนาคม 2564
โฆษกรัฐบาล ยืนยันไม่มีการลงนามแต่งตั้งบุคคลที่คุณสมบัติไม่ถูกต้องตามกฎหมาย
โฆษกรัฐบาล ยืนยันไม่มีการลงนามแต่งตั้งบุคคลที่คุณสมบัติไม่ถูกต้องตามกฎหมาย
วันนี้ (19 มีนาคม 2564) นายอนุชา บูรพชัยศรี โฆษกประจำสำนักนายกรัฐมนตรี ชี้แจงตามที่คณะรัฐมนตรีได้มีมติเมื่อวันที่ 16 มีนาคม 2564 แต่งตั้งนายอมร มีมะโน และ นายภูวิช ปัญญาสิทธิ ให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี ตามที่ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ได้เสนอนั้น ขอยืนยันว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังไม่ได้ลงนามเห็นชอบแต่งตั้งบุคคลทั้งสองดังกล่าว เนื่องจากได้รับข้อมูลเพิ่มเติมจากการตรวจสอบคุณสมบัติ ซึ่งมีความไม่ถูกต้องตามพระราชบัญญัติระเบียบข้าราชการการเมือง พ.ศ. 2535
ทั้งนี้ ในการประชุมคณะรัฐมนตรีในวันอังคารที่ 23 มีนาคม 2564 ในสัปดาห์หน้า จะมีวาระการพิจารณาทบทวนมติคณะรัฐมนตรี ยกเลิกการแต่งตั้งข้าราชการการเมือง ตามที่เสนอขอแต่งตั้งบุคคลให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี จำนวน 2 ราย คือ 1. นายอมร มีมะโน และ 2. นายภูวิช ปัญญาสิทธิ์ ต่อไป
.......................